钦定古今图书集成/理学汇编/学行典/第204卷 > 高承顺〈子振声〉
## 钦定古今图书集成/理学汇编/学行典/第204卷 > 高承顺〈子振声〉

按《松江府志》：“高承顺，字孝卿，华亭人。少有至性。母施
氏暴卒，哀恸经月不能起。亲党怜之，馈匕箸皆不却，
密以进父，未尝一入口。父转漕遘，危疾旅邸，承顺所
过神祠，辄百拜祈祷。一日，父梦大士授刀圭，觉后有
异香出襟袖闲，疾遂愈。倭乱海上，仓皇奉父奔郡城。
遇寇，寇露刃向父，乃以身拥蔽，叩头流血。寇义之，曰：
‘为孝子’。”丐若死，犹掠以前驱。济河，水势甚涨，极力肩
父，几不能济。寇引手援之登岸，遂释以去。父没，尽逊
产于伯氏。姊贫而嫠，养之终身。子振声，亦有孝行。父
卒，绝谷七日，蔬食三载庐墓，里称世孝云。